Jetz simmer laggiert!  Fir d Blagette, wo jetz am Graage  e jeedi und jeede sott draage,  het dr Kinschtler seer vyl iberleggt.  Er haisst Roger  Sigrist, e Junge.  Sy Kunschtwärgg isch mee als nuur glunge:  Doo hämmer e Gliggsfall entdeggt.  Zeerscht gseet men uff dääre Blagette  die Laarve, wo gmoolt wäärde wette  und drunder dr Mooler, wo moolt.  Mit Bämsle und Gratze und Glääbe  bikemme die Gsichter jetz Lääbe,  und glyy wäärden alli scho ghoolt.  Fir dass aber nyt duet verheie,  im Fall s kunnt scho schiffe und schneie  und s Gsicht nit d Visage verliert  duet men alles no guet  impregniere  bis d Laarve denn froo jubiliere:  S isch guet soo: JETZ SIMMER LAGGIERT!  Laggiert simmer alli, muesch wisse.  Laggiert haisst drum au: Mer sinn bschisse,  und daas hämmer s letscht Joor jo gspyyrt.  Was d Bangge und d Wirtschaft is bschäärt hänn,  d Babyyr, wo kai Santym me wäärt hänn,  und kain me, wo ebbis verstyyrt.  Doch daas, wo dr Wäärt no ka bhalte,  und s Portefeuille no poositiv gstalte,  isch s faasnächtlig Eedelmetall:  D  Blagette muesch kaufe und sammle,  denn die wird uff kai Fall vergammle.  Und s Comité danggt jeedefall!